钦定古今图书集成/明伦汇编/氏族典/第463卷 > 《廖用贤尚友录》 > 傅竖眼
## 钦定古今图书集成/明伦汇编/氏族典/第463卷 > 《廖用贤尚友录》 > 傅竖眼

按《魏书傅竖眼传》：“竖眼本清河人。七世祖伷，伷子遘，
石虎太常。祖父融，南徙渡河，家于磐阳。有三子：灵庆、
灵根、灵越。竖眼即灵越子也，入国为参军，从镇南王
肃征伐，累有战功。世宗时，为建武将军，转昭武将军、
益州刺史。性清素，不营产业，赈恤士卒，抚蜀人，以恩
信为本，世宗甚嘉之。肃宗初，屡请解州，乃以元法僧”
代之。萧衍将张齐入寇晋寿，乃征竖眼于淮南，假西
征都督讨之，大破贼军。转安西将军、梁州刺史。梁州
之人，既得竖眼为牧，人咸自贺。而竖眼至州遇患，不
堪综理，其子敬绍阴怀异图，竖眼杀之，耻恚发疾，卒。

===傅敬和===按《魏书傅竖眼传》：“竖眼子敬和，弟敬仲，并好酒薄行。
敬和历青州镇远长史，孝庄时，复为益州刺史，为萧
衍将樊文炽攻围，敬和以城降，送于江南。后衍以齐
献武王威德日广，令敬和还国。久之，除北徐州刺史，
复以耽酒为土贼掩袭，弃城走，征诣廷尉，遇恩免，遂
废弃，卒于家。”